7แบงก์รัฐจับมือสร้างบรรษัทภิบาล
ธนาคารของรัฐ 7 แห่ง ประสานความร่วมมือเรื่องบรรษัทภิบาลให้เกิดขึ้นในสังคมอย่างเป็นรูปธรรม สร้างความเชื่อมั่นให้กับลูกค้าและทุกภาคส่วน
2 ก.ค. 2553

ธนาคารของรัฐ 7 แห่ง ประสานความร่วมมือเรื่องบรรษัทภิบาลให้เกิดขึ้นในสังคมอย่างเป็นรูปธรรม สร้างความเชื่อมั่นให้กับลูกค้าและทุกภาคส่วน
นายสถิตย์ ลิ่มพงศ์พันธุ์ ปลัดกระทรวงการคลัง เป็นประธานลงนามบันทึกความร่วมมือด้านบรรษัทภิบาล ของธนาคารรัฐ 7 แห่งประกอบด้วย ธนาคารกรุงไทย ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอาคารสงเคราะห์ (ธอส.) ธนาคารอิสลามแห่งประเทศไทย (ไอแบงก์) และ ธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์
ทั้งนี้ นายสถิตย์ กล่าวว่า ปัจจุบันหน่วยงานต่างๆ ทั้งในและต่างประเทศให้ความสำคัญกับบรรษัทภิบาล ประกอบกับสำนักงานคณะกรรมการนโยบายรัฐวิสาหกิจ (สคร.) ไดกำหนดเกณฑ์การประเมินผลดำเนินงานของรัฐวิสาหกิจ ต้องยึดหลักบรรษัทภิบาลหรือการกำกับดูแลกิจการที่ดี เคร่งครัดในเรื่องจริยธรรม ความโปร่งใส ตรวจสอบได้ และมีความรับผิดชอบต่อสังคม เพื่อแสดงให้เห็นถึงการมีระบบบริหารจัดการที่ประสิทธิภาพ สร้างความเชื่อมั่นและความมั่นใจต่อผู้ถือหุ้น ผู้ลงทุน ผู้มีส่วนได้เสีย และผู้ที่เกี่ยวข้องทุกฝ่าย
"การดำเนินการเรื่องบรรษัทภิบาล คณะกรรมการต้องมีส่วนร่วมผลักดันนโยบาย ผู้บริหารต้องให้การสนับสนุน และพนักงานทุกคนต้องปฏิบัติอย่างจริงจัง การประสานความร่วมมือในครั้งนี้ จึงเป็นการส่งเสริมการปฏิบัติสร้างเครือข่ายในการแลกเปลี่ยนความรู้และประสบการณ์ด้านบรรษัทภิบาล สร้างความเชื่อมั่นและประโยชน์สูงสุดต่อผู้มีส่วนเกี่ยวข้อง ที่เป็นเรื่องที่ดีที่จะช่วยสร้างสังคมภิบาล ให้เกิดขึ้นกับสังคมไทยอย่างเป็นรูปธรรม ส่งผลให้ทุกธนาคารประสบความสำเร็จและได้รับการยอมรับจากหน่วยงานภายนอก" นายสถิตย์กล่าว
นายสถิตย์ กล่าวว่า ปัจจุบันธนาคารของรัฐทั้ง 7 แห่ง มีสาขารวมกัน 2,802 สาขา และมีพนักงานรวมทั้งสิ้น 50,477 คน แสดงให้เห็นพลังอันยิ่งใหญ่ในการดำเนินการครั้งนี้ หากพนักงานของทุกองค์กรมีความรับผิดชอบในการทำงาน ซื่อสัตย์ โปร่งใสในการบริหารงาน จนสามารถพาองค์กรก้าวหน้า ช่วยฟื้นฟูและขับเคลื่อนเศรษฐกิจของประเทศ และพัฒนาสังคมไทยให้มีความมั่นคงก้าวหน้า